text: Havnearbejdere: Vi er stolte af Henning
  28 maj 2015 kl. 08.14
  Enhedslistens Henning Hyllested indledte sin valgkampagne i dag torsdag sammen med 50 havnearbejdere i Esbjerg.
  
  Her i Mønstringshuset på havnen i Esbjerg var han blandt sine egne. For Henning Hyllested har i mange år arbejdet som havearbejder og er i dag en af de meget få ufaglærte arbejdere i Folketinget.
  - Det er dejligt at kunne indlede min valgkamp her, hvor jeg kommer fra, siger han til TV SYD.
  Havnearbejderne er stolte af "deres" Henning.
  - Det er godt, at vi havnearbejdere har en repræsentant siddende i Folketinget. Det er vi stolte over, og jeg synes faktisk han har gjort det godt, siger formanden for havnearbejdernes losseklub, Frede Nielsen til TV SYD.
  - Og så er det jo fint at han arbejder derovre, for herovre kan vi ikke bruge ham mere, siger han med et stort drillende grin.
  Emnerne på valgmødet var blandt andre dagpengereform, Ryan Air, udenlandske lastbilchauffører, kriminalitet og flygtningestrømmen fra Afrika og Mellemøsten.
  